དགའ་ལྡན་ཁྲི་ཐོག་སོ་གཅིག་པ་དམ་ཆོས་དཔལ་བཟང༌

དགའ་ལྡན་ཁྲི་ཐོག་སོ་གཅིག་པ་དམ་ཆོས་དཔལ་བཟང༌། དགའ་ལྡན་ཁྲི་ཐོག་སོ་གཅིག་པ་དམ་ཆོས་དཔལ་བཟང་ནི། རབ་བྱུང་དགུ་པའི་མེ་རྟ་༡༥༤༦ལོར་ཁམས་འཇང་ཞབས་སུ་འཁྲུངས། སྐུ་གཞོན་དུས་ནས་དབུས་སུ་ཕེབས་ཏེ་ཇོ་ཤཱཀ་རྣམ་གཉིས་ཀྱིས་མཚོན་པའི་དབུས་འགྱུར་ཆོས་ཀྱི་ཞིང་སར་ཡོད་པའི་རྟེན་དང་གནས་ཆེན་ཁག་ལ་མཇལ་ཁ་ཞུས་ནས་དཔལ་ལྡན་འབྲས་སྤུངས་མཁས་མང་བློ་གསལ་གླིང་གི་ཆོས་སྒོར་ཞུགས། ཚ་བ་མཁན་ཆེན་ནམ་མཁའ་ཤེས་རབ་དང༌། མཁན་ཆེན་དཔལ་ལྡན་གྲགས་པ་སོགས་ལས་འདུལ་མཛོད་དང་དབུ་ཕར་བསླབས། རྭ་བ་སྟོད་ནས་རྣམ་འགྲེལ་ལ་བསླབས་ཏེ། གདན་སའི་མཁས་རྒུ་ཚོགས་པའི་དབུས་སུ་གྲྭ་སྐོར་མཛད་པས་མཁས་པའི་མཚན་སྙན་གང་སར་འབར།
སླར་ཡང་གཙང་ངམ་རིང་དུ་ཕེབས་ནས་རབ་འབྱམས་པའི་གྲྭ་སྐོར་མཛད་པས་དབུས་གཙང་གི་མཁས་པ་ཀུན་གྱི་དབུས་ན་ཟླ་བ་ལྟར་མཚན་སྙན་གྱི་དི༷ལ་འཁོར་ཡོངས་སུ་རྒྱས། ཁྲི་ཆེན་སྟག་ལུང་བྲག་པ་བློ་གྲོས་རྒྱ་མཚོ་དང༌། ཁྲི་ཆེན་དགེ་འདུན་རྒྱ་མཚོ། དབེན་ས་བ་བློ་བཟང་དོན་འགྲུབ་དང༌། བ་སོ་ལྷ་དབང་ཆོས་ཀྱི་རྒྱལ་མཚན་སོགས་ལས། མདོ་སྔགས་ཀྱི་ལམ་རིམ་གཉིས་ཀྱིས་གཙོས་དབང་ལུང་མན་ངག་གི་ཟབ་ཆོས་མཐའ་ཡས་པ་གསན། དེ་ནས་མཁས་མང་བློ་གསལ་གླིང་གི་མཁན་ཁྲིར་ཕེབས། རྗེ་འདི་ཉིད་བློ་གླིང་མཁན་རབས་ཉེར་གཅིག་པ་ཡིན་ཞིང༌། གྲྭ་རྒྱུན་ཤིན་ཏུ་མང་པོ་ལ་འཆད་ཉན་གྱི་རྒྱུན་རྒྱ་ཆེར་བསྐྱངས་བ་སོགས་བཤད་སྒྲུབ་ལས་གསུམ་གྱི་སྒོ་ནས་འཛིན་སྐྱོང་རྒྱ་ཆེར་གནང༌།
དེ་ནས་རྒྱུད་གྲྭ་སྟོད་སྨད་གང་དུའང་མ་བརྒྱུད་པར་ཤར་བ་ཆོས་རྗེར་ཕེབས་པས་ཤར་པ་དམ་ཆོས་དཔལ་བཟང་ཞེས་སུ་གྲགས། དགུང་ལོ་དོན་གསུམ་པ་རབ་བྱུང་བཅུ་པའི་ས་རྟ་ ༡༦༡༨ ལོར་འཇམ་མགོན་རྒྱལ་བ་གཉིས་པའི་རྒྱལ་ཚབ་ཏུ་དགའ་ལྡན་གསེར་ཁྲིར་ཕེབས། སྡེ་ ༨༡༦་ལོ་དེར་ཧོར་སོག་གི་དཔུང་ཆེན་བོད་དུ་ཡོང་ནས་ལྷ་སའི་གཙུག་ལག་ཁང་སོགས་བཟུང༌། སྐྱིད་ཤོད་ལ་གནས་གཅས། ནག་ཆུའི་ཕྱོགས་ཕལ་ཆེར་དམག་གིས་བཅོམ་ནས་བཟུང༌། བོད་ཁམས་ཧོར་སོག་གིས་བཟུང་ལ་ཉེ་བ་དང༌། གཙང་པ་སྡེ་བ་ཀརྨ་བསྟན་སྐྱོང་དབང་པོས་གཙང་དམག་ཁྲི་ལྷག་དབུས་སུ་འཁྲིད་ནས་སོག་ཇག་འབུར་འཇོམས་བྱེད་པའི་སྐབས་སོག་ཇག་གིས་དགེ་བསྟན་དར་སྤེལ་ལ་ཁ་གཡར་བས། རྒྱུ་མཚན་ཤེས་ལོངས་མེད་པར་སེར་འབྲས་ཀྱི་གྲྭ་དམག་ཀྱང་མཉམ་དུ་བསྡེབས་ནས་གཙང་སྲིད་ལ་གྱེན་ལངས་ཀྱིས་དམག་འཁྲུགས་ཚབས་ཆེ་བྱུང་ན་ཡང༌། གཙང་དམག་གིས་གིས་ཡོངས་སུ་བཅོམ་ནས་རེ་ཞིག་ཞི་འཇོམས་སུ་བཏང་བ་སོགས་དབུས་གཙང་གཉིས་སུ་སྔ་ཕྱིར་སྡེ་གཟར་ཡང་ཡ་ང་བྱུང་བའི་ཁྲོད་རྗེ་འདི་ཉིད་ཞྭ་སེར་པོའི་བཤད་སྒྲུབ་འཆད་ཉན་ལ་གཅིག་ཏུ་འབུངས་པ་ལས། འཇིག་རྟེན་པའི་དགྲ་གཉེན་ཕྱོགས་སུ་བཟུང་བ་དང༌། ཞྭ་དམར་སེར་གྱི་གྲུབ་མཐའི་འཐབ་རྩོད་ནང་དུ་ནམ་ཡང་མ་ཞུགས་པར་སྣང༌། ལོ་ངོ་གསུམ་གྱི་རིང་མདོ་སྔགས་ཟུང་དུ་འབྲེལ་བའི་དགེ་ལྡན་རིང་ལུགས་གཙང་མའི་བསྟན་པ་གསེར་གྱི་ཡང་ཞུན་ལྟ་བུ་འདི་ཉིད་བཤད་སྒྲུབ་ལས་གསུམ་གྱིས་ནམ་ཡང་ནུབ་པ་མེད་པར་བླ་ནས་བླ་ན་བཏེགས། དགུང་ལོ་དོན་ལྔ་པ་རབ་བྱུང་བཅུ་པའི་ལྕགས་སྤྲེལ་ ༡༦༢༠ ལོར་སྐུ་ཞི་བར་གཤེགས་པའི་དགོངས་རྫོགས་སུ། ཅོ་ནེ་ཆོས་རྗེ་དགེ་འདུན་དར་རྒྱས་པས་རྗེ་འདིའི་སྐུ་གདུང་རིང་བསྲེལ་བཞུགས་པའི་གདུང་རྟེན་དངུལ་གྱི་མཆོད་རྟེན་དཔེ་མེད་བཞེངས་པ་དགའ་ལྡན་དངུལ་གདུང་ཁང་དུ་ཡོད་པར་བཤད། །
Category:མི་སྣ།